### NN 33/2017 (7.4.2017.), Odluka o osnivanju Vijeća za demografsku revitalizaciju Republike Hrvatske

VLADA REPUBLIKE HRVATSKE

731

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11, 119/14 i 93/16), Vlada Republike Hrvatske je na sjednici održanoj 6. travnja 2017. godine donijela

ODLUKU

O OSNIVANJU VIJEĆA ZA DEMOGRAFSKU REVITALIZACIJU REPUBLIKE HRVATSKE

I.

U svrhu praćenja i koordinacije provedbe mjera demografske politike iz Programa Vlade Republike Hrvatske za mandat 2016. – 2020., osniva se Vijeće za demografsku revitalizaciju Republike Hrvatske (u daljnjem tekstu: Vijeće).

II.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

III.

(1) Članovi Vijeća su:

– predsjednik Vlade Republike Hrvatske

– ministar nadležan za poslove demografije, obitelji, mladih i socijalne politike

– ministar nadležan za poslove rada i mirovinskoga sustava

– ministar nadležan za poslove financija

– ministar nadležan za poslove regionalnoga razvoja i fondova Europske unije

– ministar nadležan za poslove znanosti i obrazovanja

– ministar nadležan za poslove gospodarstva, poduzetništva i obrta

– ministar nadležan za poslove državne imovine

– ministar nadležan za poslove zdravstva

– ministar nadležan za poslove graditeljstva i prostornoga uređenja

– čelnik Središnjeg državnog ureda za Hrvate izvan Republike Hrvatske

– državni tajnik u ministarstvu nadležnom za poslove demografije.

(2) Vijeću predsjedava predsjednik Vlade Republike Hrvatske, a u slučaju njegove odsutnosti čelnik središnjeg tijela državne uprave nadležnog za poslove demografije, obitelji, mladih i socijalne politike.

(3) Čelnici tijela iz stavka 1. ove točke imenuju zamjenika člana Vijeća, za slučaj spriječenosti.

(4) Za članove Vijeća koji su čelnici središnjih tijela državne uprave zamjenici se imenuju iz reda državnih dužnosnika.

IV.

(1) Po potrebi, na poziv predsjednika Vijeća, sjednicama Vijeća mogu prisustvovati i predstavnici drugih nadležnih tijela i institucija te stručnjaci iz drugih relevantnih područja, bez prava glasa.

(2) Za operativnu provedbu zadaća iz točke V. stavka 1. ove Odluke, Vlada Republike Hrvatske može odlukom osnivati radne skupine.

(3) Vijeće koordinira rad radnih skupina iz stavka 2. ove točke, te im daje odgovarajuće smjernice za rad.

V.

(1) Vijeće obavlja sljedeće zadaće:

– prati provođenje i daje preporuke za provođenje mjera demografske politike

– prati učinak provedbe mjera demografske revitalizacije na sveukupni razvoj

– predlaže mjere i aktivnosti za demografsku revitalizaciju

– potiče međuresornu suradnju i suradnju sa jedinicama lokalne i područne (regionalne) samouprave u provedbi mjera i aktivnosti

– ocjenjuje postignutu kvalitetu i dostupnost institucionalnih usluga u provedbi mjera demografske revitalizacije

– potiče stručna istraživanja u području demografske politike

– daje preporuke zakonskih rješenja za provedbu mjera demografske politike

– ostale zadaće koje se odnose na provedbu mjera demografske revitalizacije.

(2) Vijeće se sastaje po potrebi, a najmanje jednom u šest mjeseci.

(3) Sjednice Vijeća saziva predsjednik Vijeća.

(4) Predsjednik i članovi Vijeća te njihovi zamjenici za sudjelovanje u radu Vijeća nemaju pravo na nagradu niti naknadu troškova.

VI.

Stručne i administrativne poslove za Vijeće obavlja središnje tijelo državne uprave nadležno za poslove demografije, obitelji, mladih i socijalne politike.

VII.

(1) Zadužuje se središnje tijelo državne uprave nadležno za poslove demografije, obitelji, mladih i socijalne politike o ovoj Odluci obavijestiti tijela iz točke III. stavka 1. ove Odluke u roku od osam dana od dana stupanja na snagu ove Odluke.

(2) Zadužuju se tijela iz točke III. stavka 1. ove Odluke u roku od osam dana od dana primitka obavijesti iz stavka 1. ove točke imenovati zamjenike članova Vijeća i o tome obavijestiti Ured predsjednika Vlade Republike Hrvatske i središnje tijelo državne uprave nadležno za poslove demografije, obitelji, mladih i socijalne politike.

VIII.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/17-04/110

Urbroj: 50301-25/14-17-2

Zagreb, 6. travnja 2017.

Predsjednik
 mr. sc. Andrej Plenković, v. r.